ועדת הכלכלה, כנסת 17, פרוטוקול מספר 386, 2007-11-05 11:00

משה כחלון: אני מבקש לפתוח את ישיבת ועדת הכלכלה.

משה כחלון: על סדר היום הצעת החוק להסדרת תוצרת אורגנית (תיקון) (דחיית מועדים), התשס"ז-2007.

משה כחלון: עו"ד מיכל סגן כהן תציג את התיקון, וגם את הסיבה לבקשה, ותבהירי מדוע לא התקנתם תקנות ומדוע אתם ממשיכים כדרככם בקודש לא לכבד את החוק.

מיכל סגן כהן: אנחנו משתדלים מאוד לכבד את החוק.

מיכל סגן כהן: החוק נכנס לתוקף לפני זמן רב.

משה כחלון: כעת הוא לא מיושם, בהיעדר תקנות.

מיכל סגן כהן: התברר שהתקנת תקנות לפי החוק מורכבת ומסובכת מאוד.

מיכל סגן כהן: בישיבה הקודמת של הוועדה הגשנו אוגדן עם טיוטות שהיו נכונות לאותו מועד.

מיכל סגן כהן: לפי דעתי מאז ועד היום היו עוד 4-5 טיוטות לפחות.

מיכל סגן כהן: הטיוטות נדונו פעמיים כבר במשרד המשפטים.

מיכל סגן כהן: מדובר כעת בשלוש מערכות של תקנות: תקנות לעניין תכשירים, לעניין הסמכה של גופי בקרה, ולעניין הנוהל האורגני.

מיכל סגן כהן: תקנות לעניין תכשירים חזרו פעמיים למשרד המשפטים לאישור הנוסח.

מיכל סגן כהן: תקנות לעניין הנוהל האורגני ולעניין הסמכת גופי בקרה חזרו כבר 3 פעמים לאישור נוסח.

מיכל סגן כהן: על-פי החוק עלינו להתייעץ עם משרד הבריאות, המשרד להגנת הסביבה והארגון היציג.

מיכל סגן כהן: לאורך כל הדרך אנחנו מתייעצים, משתדלים לקבל ככל האפשר יותר הערות של גורמים בעלי עניין, ומה שלא מקבלים מנסים להסביר לעצמנו מדוע לא.

מיכל סגן כהן: מתגלות בתהליך כל מיני בעיות קשות.

משה כחלון: היכן זה תקוע?

משה כחלון: בעיקר במשרד המשפטים?

מיכל סגן כהן: זה לא תקוע.

משה כחלון: אם זה לא יצא לפועל, זה תקוע.

מיכל סגן כהן: לפני כשבוע חלק מן התקנות הוגשו בפעם השלישית וחלקן בפעם השנייה למשרד המשפטים.

משה כחלון: העובדה שזה בתנועה אין משמעה שהתקנות לא תקועות.

מיכל סגן כהן: אני רוצה להגן על משרד המשפטים.

מיכל סגן כהן: העברנו את זה למשרד המשפטים עוד בשלב מוקדם, לפני שקיבלנו את כל ההערות מכל הגורמים המעורבים.

מיכל סגן כהן: משרד המשפטים צריך לקבל בסופו של דבר את הנוסח שהשר רוצה להגיש.

מיכל סגן כהן: ביקשו מאתנו שהפעם השלישית שנגיש את זה לאישור נוסח תהיה כבר עם הערות של כולם, וכך עשינו.

מיכל סגן כהן: אני מוכרחה להודות ולהתוודות שהנוסח שהעברנו למשרד המשפטים לא כלל עדיין חלק מן ההערות של המשרדים כי לוקח זמן למשרדים להעביר הערות, ואני יכולה להבין גם את זה.

מיכל סגן כהן: אני מקווה שלא יאוחר מעוד שלושה חודשים – ביררתי את זה עם המחלקה לחקיקת משנה לפני שנכנסתי לאולם – השר יוכל להגיש לאישור ועדת הכלכלה את התקנות לעניין תוצרת אורגנית מן הצומח, ולעניין תוצרת מן החי – שנה מן היום.

משה כחלון: כך כתבתם בבקשה?

משה כחלון: כאשר החוק נחקק, מדוע לא ביקשתם זמן רב יותר להיערכות?

מיכל סגן כהן: לא הייתי מעורבת באותו חוק ואינני יודעת.

מיכל סגן כהן: אני סבורה שלא הבינו אז עד כמה הדברים מורכבים ומסובכים.

מיכל סגן כהן: הם באמת מורכבים ומסובכים.

אתי בנדלר: קראנו כבר את הנוסח?

מיכל סגן כהן: קראנו את הנוסח, אבל ביקשו מאתנו לחזור לדיונים ולהגיע להסכמות, והגיעו להסכמות.

מיכל סגן כהן: אגיד לאילו הסכמות הגיעו.

משה כחלון: אני מבקש שתקראי את הנוסח.

משה כחלון: לא כדאי לפתוח דיון.

משה כחלון: אני סבור שזה דבר שלא ייעשה.

משה כחלון: יושבת קבוצה בכירה של משפטנים מהשורה הראשונה במדינת ישראל ממשרד החקלאות ופיתוח הכפר, ממשרד הבריאות, מהמשרד להגנת הסביבה וממשרד המשפטים והחוק בשבילם הוא מעין המלצה, לא מעין ציווי.

משה כחלון: כיהנתי כיושב-ראש ועדת הכלכלה במשך 13 חודשים ונתקלתי בזה כמעט מדי שבוע.

משה כחלון: אני לא אוהב את העניין הזה, אבל אני לא רוצה לערב את הרגשות האישיים שלי.

משה כחלון: כרגע אני ממלא מקום היושב-ראש.

משה כחלון: אני אומר את דעתי – אני סבור שזה לא בסדר.

משה כחלון: אני סבור שצריכות להיות תקנות, ואם לא הספיקו היו צריכים כבר חודשיים או חודש לפני תום המועד שנקבע, באפריל להגיע לוועדה ולומר: אדוני היושב-ראש, בעוד חודש אנחנו אמורים להגיש תקנות אך לא הספקנו להתקינן, זה עניין מורכב הרבה יותר מאשר חשבנו.

משה כחלון: כך נכון לומר חודש לפני פקיעת המועד שנקבע בחוק, ולא שלושה חודשים לאחר פקיעתו.

משה כחלון: אני מציע שלא נפתח את זה.

משה כחלון: נאשר לכם את הבקשה, ובזה נסיים את העניין.

מיכל סגן כהן: אני מבקשת להסביר עוד דבר אחד לפרוטוקול, להנחת דעת המוזמנים האחרים.

מיכל סגן כהן: שר החקלאות אמר שאת התקנות על תוצרת מן החי יגיש עם בקשה לתחילת התקנות שישה חודשים מיום פרסומן.

משה כחלון: זה נוהל עבודה תקין, בסדר.

אתי בנדלר: אני לא מקבלת שתחילת חוק תיקבע על-ידי מחוקק המשנה.

אתי בנדלר: מה שאת מציעה כרגע זה קביעת תחילת חוק על-ידי מחוקק המשנה.

אתי בנדלר: זאת אומרת, כאשר יגישו לנו את התקנות והן יאושרו ויפורסמו ברשומות בתאריך עלום כלשהו, את מציעה שאז תחילת החוק לגבי תוצרת מן החי תהיה שישה חודשים מיום פרסומן.

אתי בנדלר: זה צריך להיקבע בוועדה, בחקיקה ראשית.

אתי בנדלר: כאשר נגיע לסעיף הזה נעשה הערכת זמן.

מיכל סגן כהן: אני לא רוצה לכתוב את זה בחוק הראשי.

מיכל סגן כהן: זה יבוא לאישור ועדת הכלכלה.

מיכל סגן כהן: שר החקלאות הודיע לארגון היציג, מכיוון שהם מבקשים זמן להיערכות, שהוא יבקש בתקנות תחילה לאחר שישה חודשים.

אריאל כהאן: הוא ביקש מן הוועדה שתאשר לו.

אתי בנדלר: מתי תהיה תחילת החוק?

אתי בנדלר: נדבר על כך כאשר נגיע לסעיף.

מיכל סגן כהן: הצעת חוק להסדרת תוצרת אורגנית (תיקון) (דחיית מועדים), התשס"ח-2007 סעיף 1 – תיקון סעיף 1 (לחוק העיקרי) "בחוק להסדרת תוצרת אורגנית, התשס"ה-2005 (להלן – החוק העיקרי) – (1) ההגדרה "צמח" – תימחק; (2) בהגדרה "תוצרת מן החי", במקום האמור בה יבוא "בעלי-חיים ומוצרים המופקים מהם;"; (3) אחרי ההגדרה "תוצרת מן החי" יבוא: ""תוצרת מן הצומח" – צמח, לרבות פריו וכל חלק של הצמח המשמש לריבוי וכן מוצרים המופקים מהם;"; (4) בהגדרה "תוצרת חקלאית", במקום "צמח" יבוא "תוצרת מן הצומח".

מיכל סגן כהן: "

משה כחלון: סעיף 1 מאושר.

מיכל סגן כהן: סעיף 2 – תיקון סעיף 20 (לחוק העיקרי) "בסעיף 20 לחוק העיקרי, במקום האמור בו יבוא "תקנות ראשונות לפי סעיף 15(ג) יובאו לאישור ועדת הכלכלה של הכנסת לא יאוחר מהמועדים המפורטים להלן: (1) לענין תוצרת מן הצומח" – לא יאוחר משלושה חודשים מהיום.

אתי בנדלר: תגידי מתי.

אתי בנדלר: נניח לצורך העניין שהחוק יונח ב-1 בדצמבר.

אתי בנדלר: את מבקשת לקבוע שב-1 במרס 2008 תביאו תקנות ראשונות לאישור ועדת הכלכלה.

מיכל סגן כהן: "(1) לענין תוצרת מן הצומח – כ"ד באדר א' התשס"ח (1 במרס 2008); (2) לענין תוצרת מן החי – ....

מיכל סגן כהן: התשס"ט (1 במרס 2009).

מיכל סגן כהן: "

אורנית רז: על-פי הסיכום עם השר תהיה תוספת של 6 חודשים כדי שהתוצרת מן החי ומן הצומח ייכנסו לתוקף ביחד.

אורנית רז: אני מנכ"לית הארגון לחקלאות אורגנית.

אורנית רז: בעולם מסודר אנו סבורים שלא נכון להפריד בין החי והצומח בשל הבלבול שזה ייצור, הן אצל המגדלים והן אצל הצרכנים.

אורנית רז: העניין הגיע לבוררות אצל המנכ"לית ואחר-כך נדון עם השר.

אורנית רז: הגענו להסכם שהתקנות בעניין תוצרת מן הצומח ייכנסו לתוקף שישה חודשים מיום פרסומן, מתוך הנחה והבטחה שייעשה מאמץ עילאי שהתקנות על תוצרת מן הצומח ועל תוצרת מן החי ייכנסו לתוקף ביחד.

מרים פרוינד: כנראה לא היינו באותה ישיבה.

אורנית רז: אם טעיתי בדברי, תתקנו אותי.

מיכל סגן כהן: הבנתי שדחיית הכניסה לתוקף של התקנות על תוצרת מן הצומח נועדה לצמצם את פער הזמנים.

מיכל סגן כהן: כאשר נאמר "לא יאוחר מ..." – כוונתנו לעשות את המיטב ולהגיש קודם לכן את התקנות.

מיכל סגן כהן: הפער בכניסה לתוקף של התקנות שנבקש מוועדת הכלכלה לאשר, לא ייכנס לחקיקה הזאת.

מיכל סגן כהן: כאשר נגיש את התקנות נבקש את דחיית התחילה.

אורנית רז: אני מבקשת שייכתב במפורש שייעשה מאמץ שהתקנות הללו ייצאו ביחד.

מיכל סגן כהן: זה לא התיקון שמונח כרגע בפני הוועדה.

משה כחלון: את התיאומים האלה תעשו כבר במשרד.

משה כחלון: סעיף 2 מאושר.

אתי בנדלר: סעיף 21 הוא סעיף התחילה של החוק, שאמור להיות 9 ביוני 2006.

מיכל סגן כהן: סעיף 3 – תיקון סעיף 21 (לחוק העיקרי) "בסעיף 21 לחוק העיקרי, במקום האמור בו יבוא: "(א) תחילתו של חוק זה, למעט סעיף 20, ביום ט' באדר א' התשס"ח (15 בפברואר 2008).

מיכל סגן כהן: "

אתי בנדלר: אני מבקשת להבהיר דבר מה.

אתי בנדלר: אי אפשר להפעיל את החוק הזה בלי תקנות.

אתי בנדלר: בהתאם לתיקון הזה, יהיו לפחות שתי מערכות תקנות – מערכת תקנות שמתייחסת לתוצרת מן הצומח; ומערכת תקנות שמתייחסת לתוצרת מן החי.

אתי בנדלר: מה שהוצע בסעיף 2 ו-3 לתיקון, שתקנות ראשונות יובאו לאישור הוועדה עד לתאריך מסוים.

אתי בנדלר: לקחנו בחשבון זמן משוער לדיון בוועדת הכלכלה ולאישור התקנות, ורק לאחר אותה תקופה החוק ייכנס לתוקפו.

אתי בנדלר: אם לעניין תוצרת מן החי תקנות ראשונות יובאו לאישור ועדת הכלכלה ב-1 במרס 2008, צריך לקחת בחשבון גם זמן של דיון בוועדה, שמיעת הערות, אישור התקנות, חתימתן על-ידי השר, משלוחן לפרסום ברשומות, ומאותו מועד – זמן היערכות של כל הגופים לתחילת החוק.

אתי בנדלר: דהיינו, אם התקנות הראשונות יובאו לאישור הוועדה ב-1 במרס 2008, להערכתי תחילת החוק לא תוכל להיות לפני 1 בספטמבר 2008, במקרה הטוב.

אורנית רז: את אומרת שיהיה גם פער גדול מאוד בהגדרה בין התוצרת מן הצומח והתוצרת מן החי?

אתי בנדלר: מדובר על תקנות ראשונות שיובאו לאישור הוועדה קודם כול בנוגע לתוצרת מן הצומח.

אתי בנדלר: חשבתי שהדברים מוסכמים.

אתי בנדלר: אני קצת נבוכה.

אתי בנדלר: בזמנו אמרו שכל הגורמים – כל המרכולים וכל גופי האישור ואחרים – צריכים זמן להיערכות.

אתי בנדלר: דיברו אז על 6-9 חודשים.

משה כחלון: מה את מציעה לעשות?

אתי בנדלר: אינני יודעת.

אתי בנדלר: שהמשרד יגיד כמה זמן נדרש לצורך העניין.

משה כחלון: המשרד רוצה שהחוק יעבור מבלי שייקבע תאריך?

אתי בנדלר: תקנות ראשונות יועברו לאישור הוועדה עד 1 במרס 2008.

אתי בנדלר: נניח לצורך העניין שהן יאושרו עד 1 במאי 2008, על אף שאני לא בטוחה שזה די זמן.

מרים פרוינד: חלה כאן איזו אי-הבנה.

מרים פרוינד: על-פי ההסכמות בינינו, מרגע שהתקנות יאושרו תהיה חצי שנה להיערכות.

מרים פרוינד: את אומרת בעצם שאת מכניסה את חצי השנה הזאת אל תוך תחילת החוק.

מרים פרוינד: השאלה היכן יהיה כתוב שהחוק נכנס לתוקף חצי שנה מיום פרסום התקנות, בתקנות או כאן.

מרים פרוינד: זה בדיוק אותה חצי שנה.

לאה ורון: עו"ד סגן כהן, מבחינת לוח הזמנים של הוועדה אנחנו כבר באיחור ניכר לדיון חשוב מאוד, שני מנכ"לים עומדים בחוץ ומחכים.

לאה ורון: חשבנו שהדיון בהצעת החוק שלפנינו לא יארך יותר מ-10 דקות.

לאה ורון: אני מודה שאני שיזמה ודחפה לשים את זה על שולחן הוועדה, כדי שהוועדה לא תימצא שותפה לכך שחוק לא מיושם מבלי שדחו אותו.

לאה ורון: אני רואה שאין היערכות.

לאה ורון: אני מתכוונת לבקש מממלא מקום יושב-ראש הוועדה לסגור את הדיון.

לאה ורון: אנא תכינו את הצעת החוק ואז נשבץ אותה שוב בסדר היום של הוועדה.

מיכל סגן כהן: אנחנו מבקשים שהתחילה תהיה ב-1 בספטמבר 2008.

אתי בנדלר: גם לגבי תוצרת מן הצומח וגם לגבי תוצרת מן החי?

מיכל סגן כהן: החוק עצמו קובע מתי יגישו.

אתי בנדלר: אם התחילה ב-1 בספטמבר 2008, ייתכן שיוותר זמן היערכות של 3 חודשים מאישור התקנות, ולא חצי שנה, כי לא ידוע מתי הוועדה תאשר אותן ומתי הן ייחתמו ויפורסמו.

משה כחלון: עו"ד סגן כהן, אני מבקש שתמשיכי לקרוא את הסעיפים.

מיכל סגן כהן: "(א) תחילתו של חוק זה, למעט סעיף 20, ביום א' באלול התשס"ח (1 בספטמבר 2008).

מיכל סגן כהן: (ב) השר, באישור ועדת הכלכלה של הכנסת, רשאי, בצו, לדחות את מועד תחילתו של חוק זה בתקופה שלא תעלה על שישה חודשים; דחה השר את מועד התחילה כאמור, רשאי הוא לדחות גם מועד מהמועדים הנקובים בסעיף 20, לתקופה שלא תעלה על שישה חודשים.

מיכל סגן כהן: "

אתי בנדלר: אני מציעה למחוק את הסיפה בסעיף קטן 3(ב), החל מן המילים "דחה השר".

אתי בנדלר: לאפשר דחייה רק של סעיף התחילה, אם רואים שאין די זמן להיערכות, אך לא לדחות שוב את המועד להבאת תקנות ראשונות.

משה כחלון: אני מקבל את הצעתך.

משה כחלון: סעיף 3 מאושר, עם התיקון שהוכנס בסעיף קטן (ב) כהצעת היועצת המשפטית לוועדה.

מיכל סגן כהן: סעיף 4 – תחילה "תחילתם של סעיפים 20 ו-21 לחוק העיקרי, כנוסחם בחוק זה, ביום י"ג בסיון התשס"ו (9 ביוני 2006).

מיכל סגן כהן: "

אתי בנדלר: זה המועד שבו החוק אמור היה להיכנס לתוקף.

אורנית רז: לא הבנתי אילו תאריכים נקבעו.

אתי בנדלר: התאריכים הקבועים להגשת נוסח מוצע, טיוטת תקנות לוועדת הכלכלה – 1 במרס 2008 ו-1 במרס 2009 – הם תאריכים קשיחים שלא ניתנים לדחייה בצו של השר.

משה כחלון: סעיף 4 מאושר.

משה כחלון: הצעת חוק להסדרת תוצרת אורגנית (תיקון) (דחיית מועדים), התשס"ז-2007 אושרה.

משה כחלון: תודה רבה לכולם.

משה כחלון: הדיון נעול.